На основу члана 45. став 1. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19) и члана 41. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), на предлог Министарства трговине, туризма и телекомуникација,

 Одбор за привреду и финансије одређује

**ПРОГРАМ ЈАВНЕ РАСПРАВЕ**

**О ПРЕДЛОГУ СТРАТЕГИЈЕ РАЗВОЈА ИНФОРМАЦИОНОГ ДРУШТВА И ИНФОРМАЦИОНЕ БЕЗБЕДНОСТИ У РЕПУБЛИЦИ СРБИЈИ ЗА ПЕРИОД ОД 2021. ДО 2026. ГОДИНЕ И АКЦИОНОМ ПЛАНУ ЗА РЕАЛИЗАЦИЈУ СТРАТЕГИЈЕ РАЗВОЈА ИНФОРМАЦИОНОГ ДРУШТВА И ИНФОРМАЦИОНЕ БЕЗБЕДНОСТИ У РЕПУБЛИЦИ СРБИЈИ ЗА ПЕРИОД ОД 2021. ДО 2023. ГОДИНЕ**

 1. У поступку припреме стратегије, Министарство трговине, туризма и телекомуникација спроводи јавну расправу о Предлогу стратегије развоја информационог друштва и информационе безбедности у Републици Србији за период од 2021. до 2026. године и акционог плана за реализацију Стратегије развоја информационог друштва и информационе безбедности у Републици Србији за период од 2021. до 2023. године (у даљем тексту: Предлог стратегије и акционог плана), који су саставни део овог програма.

 2. Јавна расправа о Предлогу стратегије и акционог плана спровешће се у периоду од 29. априла до 19. маја 2021. године.

 3. Учесници у јавној расправи су представници државних органа, привредних субјеката, академске заједнице, струковних удружења, еминентни стручњаци у овој области, као и друге заинтересоване странке.

 4. Текст Предлога стратегије и акционог плана биће постављен на интернет страници Министарства трговине, туризма и телекомуникација [www.mtt.gov.rs](http://www.mtt.gov.rs) и на порталу е-управе www.euprava.gov.rs.

 5. Иницијативе, предлози, сугестије и коментари достављају се Министарству трговине, туризма и телекомуникација, путем електронске поште, од почетка јавне расправе, а најкасније до 19. маја 2021. године, на адресу: dijana.popovic@mtt.gov.rs или писаним путем на адресу Министарство трговине, туризма и телекомуникација, Сектор за информационо друштво и информациону безбедност, Немањина 22-26, 11000 Београд.

 6. У току јавне расправе биће организован округли сто путем видео конференцијске везе у Београду који ће се одржати 11. маја 2021. године у организацији Министарства трговине, туризма и телекомуникација, са почетком у 10 часова.

 7. По окончању јавне расправе Министарство трговине, туризма и телекомуникација сачиниће извештај о спроведеној јавној расправи, који ће се објавити на интернет адреси www.mtt.gov.rs и на порталу е-управе [www.euprava.gov.rs](http://www.euprava.gov.rs), најкасније у року од 15 дана од дана окончања јавне расправе.

 8. Овај програм, ради реализације, доставити Министарству трговине, туризма и телекомуникација, које ће јавни позив за учешће у јавној расправи са овим програмом објавити на својој интернет страници и на порталу е-управе.

05 Број: 011-3847/2021-1

У Београду, 27. априла 2021. године

ОДБОР ЗА ПРИВРЕДУ И ФИНАНСИЈЕ

|  |  |
| --- | --- |
|  | ПРЕДСЕДАВАЈУЋА СЕДНИЦОМ ОДБОРАМарија Обрадовић |